Document ID: 32002D0950

Απόφαση της Επιτροπής
της 3ης Δεκεμβρίου 2002
για την περάτωση της επανεξέτασης του κανονισμού (ΕΚ) αριθ. 1601/1999 του Συμβουλίου για την επιβολή οριστικού αντισταθμιστικού δασμού στις εισαγωγές σύρματος από ανοξείδωτο χάλυβα διαμέτρου μικρότερης από 1 mm, καταγωγής Ινδίας
(2002/950/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε από τον κανονισμό (ΕΚ) αριθ. 1973/2002(2), και ιδίως το άρθρο 20,
Μετά από διαβούλευση με τη συμβουλευτική επιτροπή,
Εκτιμώντας τα ακόλουθα:
Α. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Με τον κανονισμό (EΚ) αριθ. 1601/1999(3), το Συμβούλιο επέβαλε οριστικό αντισταθμιστικό δασμό στις εισαγωγές σύρματος από ανοξείδωτο χάλυβα διαμέτρου μικρότερης από 1 mm (εφεξής, "το υπό εξέταση προϊόν") που υπάγεται στον κωδικό ΣΟ ex 7223 00 19, καταγωγής Ινδίας. Τα μέτρα έλαβαν τη μορφή κατ' αξίαν δασμών μεταξύ 0 και 42,9 % σε μεμονωμένους εξαγωγείς, με υπόλοιπο δασμού 44,4 %.
Β. ΕΠΑΚΟΛΟΥΘΗ ΔΙΑΔΙΚΑΣΙΑ
1. Αίτηση επανεξέτασης
(2) Μετά την επιβολή οριστικών μέτρων, η Επιτροπή έλαβε αίτηση για την έναρξη επανεξέτασης, με ταχείες διαδικασίες, του κανονισμού (EΚ) αριθ. 1601/1999, σύμφωνα με το άρθρο 20 του κανονισμού (EΚ) αριθ. 2026/97 (εφεξής "βασικός κανονισμός"), από έναν ινδό παραγωγό, την Nevatia Steel & Alloys Private Limited ("Nevatia"), στη Βομβάη. Η ενδιαφερόμενη εταιρεία υποστήριξε ότι δεν είχε σχέση με άλλους εξαγωγείς του υπό εξέταση προϊόντος στην Ινδία. Επιπλέον, υποστήριξε ότι δεν είχε εξάγει το υπό εξέταση προϊόν κατά την περίοδο της αρχικής έρευνας (1η Απριλίου 1997 έως 31 Μαρτίου 1998), αλλά ότι έκτοτε το έχει εξάγει στην Κοινότητα.
2. Έναρξη επανεξέτασης με ταχεία διαδικασία
(3) Η Επιτροπή εξέτασε τα αποδεικτικά στοιχεία που υπέβαλε η ενδιαφερόμενη ινδική εταιρεία και θεώρησε ότι είναι επαρκή για να δικαιολογήσουν την έναρξη επανεξέτασης σύμφωνα με τις διατάξεις του άρθρου 20 του βασικού κανονισμού. Μετά από διαβούλευση της συμβουλευτικής επιτροπής και αφού έδωσε στον κοινοτικό κλάδο παραγωγής την ευκαιρία να υποβάλει παρατηρήσεις, η Επιτροπή, με ανακοίνωση στην Επίσημη Εφημερίδα των Ευρωπαϊκών Κοινοτήτων(4), κίνησε διαδικασία επανεξέτασης, με ταχείες διαδικασίες, του κανονισμού (ΕΚ) αριθ. 1601/1999 όσον αφορά την ενδιαφερόμενη εταιρεία και άρχισε την έρευνα.
3. Υπό εξέταση προϊόν
(4) Το προϊόν που καλύπτεται από την παρούσα επανεξέταση είναι το ίδιο προϊόν με εκείνο που περιγράφεται στον κανονισμό (EΚ) αριθ. 1601/1999, τουτέστιν το σύρμα από ανοξείδωτο χάλυβα με διάμετρο μικρότερη από 1 mm.
4. Ενδιαφερόμενα μέρη
(5) Η Επιτροπή ενημέρωσε επισήμως την ενδιαφερόμενη εταιρεία και την κυβέρνηση της Ινδίας για την έναρξη της διαδικασίας. Επιπλέον, παρέσχε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση. Εντούτοις, η Επιτροπή δεν έλαβε τέτοιες παρατηρήσεις ούτε καμία αίτηση ακρόασης.
(6) Η Επιτροπή απέστειλε ερωτηματολόγιο στην εν λόγω εταιρεία και έλαβε πλήρη απάντηση εντός της καθορισμένης προθεσμίας. Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για την έρευνα και διεξήγαγε επιτόπια επαλήθευση στις εγκαταστάσεις της εν λόγω εταιρείας.
Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
(7) Η Επιτροπή πρώτα εξέτασε κατά πόσο η Nevatia είχε όντως εξάγει το προϊόν στην Κοινότητα κατά την περίοδο της αρχικής έρευνας.
(8) Ως προς αυτό, αποδείχθηκε ότι η Nevatia δεν είχε εξάγει απευθείας το προϊόν κατά την περίοδο της αρχικής έρευνας. Ωστόσο, η Nevatia είχε πωλήσει το υπό εξέταση προϊόν στην εταιρεία Mukand, έναν από τους ινδούς παραγωγούς-εξαγωγείς που είχε εξάγει το προϊόν κατά την περίοδο της αρχικής έρευνας και του είχαν επιβληθεί αντισταθμιστικά μέτρα όσον αφορά τις εξαγωγές του στην Κοινότητα. Η Nevatia υποστήριξε ότι δεν γνώριζε τον τελικό προορισμό των προϊόντων που πώλησε στην Mukand και δεν μπορούσε να αποκλείσει ότι ένα μέρος ή ακόμη και το σύνολο των προϊόντων αυτών εξήχθησαν στην Κοινότητα.
(9) Παρά την έλλειψη σαφήνειας όσον αφορά το κατά πόσον τα προϊόντα της Nevatia είχαν εξαχθεί στην Κοινότητα ή όχι κατά την περίοδο της αρχικής έρευνας, η Επιτροπή εξέτασε κατά πόσο θα μπορούσε να υπολογιστεί ατομικός συντελεστής επιδότησης για τη Nevatia. Προς το σκοπό αυτό, αποδείχθηκε ότι η Nevatia δεν εξήγαγε το υπό εξέταση προϊόν ούτε στην Κοινότητα ούτε σε οποιοδήποτε άλλο κράτος κατά την περίοδο της έρευνας για την επανεξέταση, τουτέστιν από την 1η Απριλίου 1998 έως τις 31 Μαρτίου 1999.
(10) Η Επιτροπή εξέτασε επίσης κατά πόσο υπήρχε εναλλακτική βάση για τον υπολογισμό ατομικού συντελεστή για τη Nevatia κατά την έννοια του άρθρου 28 του βασικού κανονισμού βάσει των διαθέσιμων αποδεικτικών στοιχείων. Προς το σκοπό αυτό, δόθηκε προσοχή στη χρησιμοποίηση των στοιχείων που αφορούν μια πράξη μεταφοράς του προϊόντος που εξήχθη στην Κοινότητα από την Nevatia μετά την περίοδο έρευνας για την συγκεκριμένη επανεξέταση. Ωστόσο, η μεταφορά αυτή δεν θα μπορούσε σε καμία περίπτωση να αποτελέσει αντιπροσωπευτική βάση για τον καθορισμό αξιόπιστου ατομικού συντελεστή δασμού, δεδομένου μάλιστα ότι η μεταφορά αυτή θεωρήθηκε αμελητέας σημασίας, τουτέστιν αντιπροσωπεύει ποσότητα κατώτερη του 0,01 % των συνολικών πωλήσεων σύρματος από ανοξείδωτο χάλυβα που πραγματοποίησε η εταιρεία κατά την περίοδο της έρευνας επανεξέτασης. Υπό τις περιστάσεις αυτές, δεν μπορεί να καθοριστεί ατομικός συντελεστής αντισταθμιστικού δασμού για την εταιρεία Nevatia.
Δ. ΤΕΛΙΚΗ ΕΚΒΑΣΗ ΤΗΣ ΥΠΟΘΕΣΗΣ
(11) Η Επιτροπή ενημέρωσε την ενδιαφερόμενη εταιρεία για τα πραγματικά περιστατικά και το σκεπτικό βάσει των οποίων προτάθηκε ο τερματισμός της επανεξέτασης, και παραχώρησε στην εταιρεία εύλογο χρονικό διάστημα για να υποβάλει τις παρατηρήσεις της. Δεν υποβλήθηκε καμία παρατήρηση που θα μπορούσε να μεταβάλει την πρόταση για τερματισμό της επανεξέτασης.
(12) Κατά συνέπεια, επιβεβαιώνεται ότι δεν μπορεί να καθοριστεί ατομικός συντελεστής αντισταθμιστικού δασμού για την Nevatia σύμφωνα με το άρθρο 20 του βασικού κανονισμού. Η επανεξέταση με ταχείες διαδικασίες πρέπει ως εκ τούτου να τερματιστεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Περατώνεται η επανεξέταση, με ταχείες διαδικασίες, του κανονισμού (ΕΚ) αριθ. 1601/1999, όσον αφορά τις εισαγωγές σύρματος από ανοξείδωτο χάλυβα διαμέτρου μικρότερης από 1 mm, καταγωγής Ινδίας.
Βρυξέλλες, 3 Δεκεμβρίου 2002.

Labels: 1
7
3
6
18